b'\n_START_ARTICLE_\nSamostan Jazak\n_START_SECTION_\nZgodovina\n_START_PARAGRAPH_\nSamostan je bil zgrajen leta 1736 v manj\xc5\xa1i kotlini na ju\xc5\xbenem pobo\xc4\x8dju Fru\xc5\xa1ke gore. Samostanski kompleks sestavljajo cerkev Svete trojice z zvonikom, na treh straneh obdana z bivalnimi prostori. Na \xc4\x8detrti strani je zid z vhodom na samostansko dvori\xc5\xa1\xc4\x8de._NEWLINE_Neposredno ob samostanu, ob poti v vas Jazak, stoji samostansko naselje (srbsko prnjavor), pribli\xc5\xbeno dva kilometra severno od samostana pa so ostanki samostana Stari Jazak, ki ga je, po izro\xc4\x8dilu, zgradil depot Jovan Brankovi\xc4\x8d, mlaj\xc5\xa1i sin sv. Stefana Slepega in sv. Matere Angeline. Posve\xc4\x8den je bil najsvetej\xc5\xa1i Bogorodici (21. november/4. december). Samostan je prvi\xc4\x8d omenjen v rokopisu Triode iz leta 1522, ki ga je napisal menih-pisar Lavrentij._NEWLINE_Glede na to, da iz 17. stoletja ni ohranjenih nobenih zapisov iz samostana, se domneva, da je bil opu\xc5\xa1\xc4\x8den vse do velike selitve Srbov leta 1690. Leta 1703 so v samostan iz Nerodimlja prenesli relikvije carja Stefana Uro\xc5\xa1a V., zaradi \xc4\x8desar je samostan u\xc5\xbeival velik ugled. V \xc4\x8dasu metropolita Vicentija Jovanovi\xc4\x87a je bila  leta 1736   sprejet sklep, da se zgradi nova cerkev sv. Trojice v baro\xc4\x8dnem slogu. Cerkev je junija 1758 posvetil metropolit Pavle Nenadovi\xc4\x87, potem pa so vanjo prenesli inventar starega samostana. _NEWLINE_Samostan Stari Jazik je bil preurejen v \xc5\xbeenski samostan. Z odlokom Marije Terezije o zmanj\xc5\xa1anju \xc5\xa1tevila samostanov iz leta 1773 je bil razseljen in se je kmalu zatem pretvoril v \xc5\xa1e danes vidne ru\xc5\xa1evine.  V novi cerkvi je bil od leta 1759 do 1769 postavljen ikonostas z 59 ikonami, delo Dimitrija Ba\xc4\x8devi\xc4\x87a in njegovih pomo\xc4\x8dnikov Teodorja Kra\xc4\x8duna in Dimitrija Popovi\xc4\x87a. Cerkev je \xc5\xa1e dolgo \xc4\x8dasa ostala samo pobeljena, dokler je ni leta 1899 slikar Pavle \xc4\x8cortanovi\xc4\x87 (1830-1903)  poslikal s portreti iz nacionalnega in kr\xc5\xa1\xc4\x8danskega panteona. Najve\xc4\x8dja in najpodrobnej\xc5\xa1a dela na samostanskem kompleksu so bila opravljena v letih 1926\xe2\x80\x941930._NEWLINE_Med drugo svetovno vojno je samostan utrpel veliko \xc5\xa1kodo. Takratni direktor zagreb\xc5\xa1kega Muzeja za umetnost in obrt Vladimir Tkal\xc4\x8di\xc4\x87 je iz samostana odnesel 79 predmetov. Poleti 1942 so samostan po\xc5\xbegali partizani. Zgorel je samo del zgradbe. Gradivo iz ohranjenega dela zgradb so odpeljali Nemci, ostale vredne predmete pa je odnesel \xc4\x8dastnik NDH Anton Bauer. Po vojni je bil samostan obnovljen. Med zadnjo obnovo so v zahodnem krilu bivalnih prostorov uredili knji\xc5\xbenico, sve\xc4\x8dano jedilnico in zakladnico._NEWLINE_\xc5\xbdenski samostan Jazak je \xc5\xa1e aktiven.'